Spánarmeistarar Real Madrid og topplið ensku úrvalsdeildarinnar, Manchester City, komust áfram í undanúrslit Meistaradeildar Evrópu í fótbolta í gærkvöld. Það skýrist í kvöld hvaða lið leika til undanúrslita í Evrópudeildinni.
Real Madrid var í kjörstöðu gegn Liverpool þegar liðin áttust við á Anfield á Englandi í gær. Madrídingar unnu fyrri leik liðanna 3-1 og því þurfti Liverpool á mörkum að halda í leik gærkvöldsins til að eiga möguleika á að komast áfram. Ekkert mark var þó skorað í leiknum og Englandsmeistarar Liverpool úr leik. Borussia Dortmund tók svo á móti Manchester City en City var með 2-1 forystu eftir fyrri leikinn. Hinn 17 ára Jude Bellingham kom Dortmund í 1-0 á 15. mínútu. Riyad Mahrez jafnaði metin úr vítaspyrnu á 55. mínútu áður en Phil Foden tryggði Manchester City 2-1 sigur þegar korter var til leiksloka. City vann því einvígið samanlagt 4-2 og er komið í undanúrslit. Þetta er í fyrsta sinn frá því Pep Guardiola tók við sem knattspyrnustjóri Manchester City sem liðið kemst svo langt í Meistaradeild Evrópu. City mætir Paris Saint-Germain í undanúrslitum en Real Madrid mætir Chelsea. Fyrri leikir liðanna verða spilaðir 27. og 28. apríl og seinni leikirnir viku síðar.
Undanúrslit Evrópudeildarinnar í fótbolta eru undir í kvöld en þá fara seinni leikir 8-liða úrslitanna fram. Manchester United er í góðri stöðu gegn spænska liðinu Granada en United vann fyrri leikinn 2-0 ytra en leikurinn í kvöld fer fram á Old Trafford í Manchester. Villareal mætir Dinamo Zagreb á heimavelli og er Villareal 1-0 yfir í einvíginu. Þá er Roma 2-1 yfir gegn Ajax en leikurinn í kvöld fer fram í Rómarborg. Mesta spennan er í viðureign Slavia Prag og Arsenal en fyrri leiknum lauk með 1-1 jafntefli í Lundúnum.
Real Madrid mætir Chelsea og Manchester City og Paris Saint-Germain eigast við í undanúrslitum Meistaradeildar Evrópu í fótbolta. 8-liða úrslitum keppninnar lauk í gærkvöld. 